
Spoštovani gospe in gospodje,
s svojim prispevkom na tiskovni konferenci ob izidu bratove knjige, Zarota judežev, želim razložiti, kako je prišlo do tega, da nastopam v vlogi urednika knjige. Druži naju bratstvo izvora v isti družini, v kateri sta starša osmih otrok v skromnih razmerah gradila družino v duhu solidarnosti in polne odgovornosti za svojo življenjsko držo pred Bogom, ki preiskuje »obisti in srca«. Po Božji milosti je na osnovi solidarnosti in odgovornosti zraslo bratstvo v duhovništvu. Ko se je zgodilo, da je brata Mirka marca leta 1985 škof ordinarij, msgr. dr. Franc Kramberger, imenoval za škofijskega ekonoma, sem začel še bolj spremljati potrebe moje škofije, saj se je to zgodilo še v času vladavine enopartijskega sistema, ki Cerkvi niti idejno niti politično ni bil naklonjen. Zato Cerkev ni imela skoraj nobene materialne osnove. Ko je brat Mirko svojo vlogo škofijskega ekonoma zastavil podjetniško, je kljub materialni stiski med prioritete svoje dejavnosti uvrstil skrb za škofijsko teološko knjižnico. Takrat sva ob tesnem sodelovanju s svojimi sredstvi in z darovi, ki sva jih pridobivala v tujini, škofijsko teološko knjižnico obogatila z osnovnimi teološkimi viri. Ko sem na svoji akademski poti med drugim vsako leto vodil naše novomašnike, pozneje pa tudi druge intelektualce, v Sveto deželo na študijsko potovanje, sem s pomočjo francoskega arheologa svetovnega ugleda, patra Jean-Baptiste Humberta, s svojim sredstvi v avtoriziranih trgovinah za arheološke najdbe v Jeruizalemu nabavil okoli 70 arheoloških predmetov iz obdobja treh tisoč let pred Kristusom. Arheolog Jean-Baptiste Humbert pa je vse predmete strokovno dokumentiral. Kot je v novi škofijski avli dobila svoje mesto tudi nova škofijska knjižnica, sem celotno arheološko zbirko podaril škofijski teološki knjižnici v Mariboru.
Po osamosvojitvi Slovenije leta 1991 je Cerkev v Sloveniji podobno kot v vseh tranzicijskih evropskih državah dobila določene pravice za delovanje v javnosti. Moj brat Mirko je v tem videl znamenje Božje milosti, da nove priložnosti po zgledu dvatisočletne zgodovine Cerkve obrne v prid širše slovenske verske in civilne skupnosti v odprti javni areni prizadevanja za celovit duhovni, kulturni in izobraževalni razvoj. Njegovo vodilo je bila znana temeljna moralna zavezanost Cerkve, da materialne dobrine sme uporabljati izključno le kot orodje za doseganje višjih duhovnih ciljev, nikoli pa ne za lastno okoriščanje. Ko se je Škofija Maribor leta 2002 odločila za postavitev ekonomskega sistema ob ozkem sodelovanju z najbolj uglednimi domačimi in tujimi ekonomisti, se je brat Mirko zelo zavzel za transparentnost v poslovanju. Pri tem mu je bil v veliko oporo drugi ekonom mag. Dušan Zazijal. Škofje, duhovniki in zavzeti laiki v upravi so skrbeli, da so kljub dobrim obetom novega gospodarskega sistema ostali skromni, škofje in duhovniki brez rednih plač, odvisni od miloščine. Brat Mirko je v vlogi glavnega ekonoma kljub neverjetno veliki obremenjenosti imel torej enak status kot drugi duhovniki na župnijah. Ko je leta 2010 stopil v pokoj, mu je zaradi tega tako kot drugim duhovnikom na župnijah, določena najnižja možna pokojnina, ki trenutno znaša okrog 700 evrov.
To stanje se mi je zdelo normalno za poklic, ki si ga ne izbereš s sebičnimi interesi, ampak slediš klicu Jezusa, ki je učil na osnovi resnice, da njegovo kraljestvo ni od tega sveta. Hoja za Kristusom pa je postala pravi križev pot leta 2008, ko je nepričakovano nastopila svetovna gospodarska in finančna kriza, ki je grozila, da bo ugonobila vsa dosedanja prizadevanja. V tako hudi preizkušnji pričakujemo slogo v iskanju rešitev in solidarnost v vseh segmentih svetne in cerkvene družbe. Toda zgodilo se je popolno nasprotje tega. Kakor iz pekla so se pojavile temne sile, ki so odgovorne škofe in oba ekonoma začeli javno sramotiti kot neodgovorne grabežljivce, ki iščejo svojo korist in so zlonamerno oškodovali vsaj 35.427 malih delničarjev. Leta 2011 je naše podzemlje v časopisu L'Espresso v Italiji objavilo lažnivi članek Sveti bankrot. To izdajstvo je delovalo tako demonsko, da je nasedla celotna slovenska in delno mednarodna javnost. Začel se je javni medijski linč, ki je bil naperjen proti škofom, še bolj pa proti glavnemu škofijskemu ekonomu. Ta demonizacija je trajala vse do zadnjih let, ko je brat Mirko nezaslišano predrznost prevračanja resnice o domnevnem oškodovanju države začel razkrinkavati na sodišču s pomočjo sodnih izvedencev.
Nekateri dogodki so v desetih letih agonije jasno pokazali, da je kontaminirano stanje v slovenski javnosti rezultat zarote judežev, ki so izvedli rop stoletja po znanem načelu »najprej diskvalifikacija, potem likvidacija«. Prikriti roparji in samooklicani preroki so v javnosti širili laž o nepravilnostih v upravah in so s tem omadeževali edini gospodarski sistem, v katerem se odgovorni niso omadeževali s korupcijo samookoriščanja. S tem so roparji in samooklicani preroki meje dostojnosti tako zelo prekoračili, da se je bilo treba postaviti v bran po krivici omadeževanih oseb iz vodstva Nadškofije Maribor in poskrbeti za ustrezno rehabilitacijo. Nad nami je viselo dolgo aktualno vprašanje, ali naj se nekdanji škofijski ekonom in drugi člani uprave odzovejo na laž, ali pa naj vso laž te dežele prostovoljno vzamejo nase kot grešni kozel v judovskem obredu na dan sprave (jom kipur). Ker se je propaganda laži stopnjevala, se je zdela samoumevna odločitev za zahtevno nalogo razkrivanja resnice. Vse bolj je postalo jasno, da bi lobisti do konca sveta ponavljali vedno isto laž, če se brat Mirko ne bi odzval z objavo dokumentacije, ki demantira vse laži. Cerkev pa bi v tem primeru v javnosti po načrtih zarote judežev izgubila vso kredibilnost, ki ji pripada po zaslugi odgovornih in požrtvovalnih škofov, duhovnikov in zvestih laikov skozi stoletja. Tudi meni se je zdelo samoumevno, da se je na izziv roparjev treba odzvati in nekaj storiti za rehabilitacijo po krivici omadeževane Nadškofije Maribor, kajti krivična diskvalifikacija Nadškofije Maribor meče senco na celotno Cerkev. 
Pri meni se je začel premislek o ustreznem odzivu, ko me je pred kakšnimi desetimi leti ob naključnem srečanju vsaj dvakrat na to temo nagovoril nekdanji študent Teološke fakultete, zelo dejaven v ustanovi malteških vitezov, češ da imajo v Rimu, se pravi v Vatikanu, čisto drugačne informacije o stanju v gospodarskem sistemu Nadškofije Maribor, kakor jo poznamo v Sloveniji. Tam naj bi bili seznanjeni, da je v Mariboru vse narobe. Klopčič ugank pa se je začel odvijati, ko so osebne izkušnje in ogromna količina dokumentacije pokazali, da so judeži svoj pohod lažnih diskvalifikacij začeli prav v Rimu na Kongregaciji za kler. Pri tem so sledili enemu samemu namenu: da se polakomnijo imetja Nadškofije Maribor. Nezaslišana diabolična korupcija judežev kliče po pozornosti ne samo domače, ampak tudi svetovne javnosti, zato je bilo potrebno, da je avtor knjige glavne vsebine povzel na sto straneh tako, da smo v doglednem času lahko pripravili tudi angleški in nemški prevod. 
Ob izidu knjige naj izrazim svoje veselje, da po vsem tem svoje osnovne dohodke še bolj kakor prej skozi desetletja namenjam za solidarnostne namene, ker se dobro zavedam, koliko je trpečih in prevaranih ljudi pri nas in drugod po svetu, in kako zelo se trudijo nekarierni duhovniki, redovniki, redovnice in drugi pastoralni delavci, da z minimalnimi sredstvi izvajajo duhovno poslanstvo v svetu, ki je izgubil kompas zaradi okupacije karieristov, brezobzirnih lobistov in drugih prikritih temnih sil. Iz teh in še globljih razlogov odtujenosti v naši družbi je duhovno poslanstvo Cerkve v Sloveniji med vsemi državami v Evropi na splošno najbolj razvrednoteno. Sedanja vlada je šla tako daleč, da je Cerkvi odrekla status koristne ustanove in je posledično ukinila celo beraški prispevek za zavarovanje duhovnikov, ki med drugim največ naredijo za reševanje naše kulturne dediščine, ta pa je ogromna in neprecenljiva. Žrtve razvrednotenja temeljnih duhovnih vrednot v deželi sredi Evrope so vse bolj glas vpijočega v puščavi brez izvirov žive vode.

